Foto: DigiFM.ro

Postul Digi 24, site-ul stației TV și site-ul Digi FM au difuzat știrea legată de condamnarea la închisoare a lui Ioan Bendei, fostul administrator RCS.

Publicitate

Cum au difuzat-o? În continuare.

Înainte, informația, pe scurt: Dumitru Dragomir, fostul președinte al Ligii Profesioniste de Fotbal și Ioan Bendei, fostul administrator al RCS, au fost condamnați în primă instanță la câte patru ani de închisoare în dosarul drepturilor TV.

În acest dosar, Dragomir a fost acuzat că a primit mită 3 milioane de euro de la Ioan Bendei.

Știrea de pe Digi 24 începe cu “partea frumoasă”. Fără prea multe detalii

Postul Digi 24 și site-ul au dat știrea la fel. Titlul: “Decizie în primă instanță în dosarul drepturilor TV”.

Primul paragraf introduce subiectul: “Tribunalul a pronunțat, după trei luni și jumătate de amânări, o primă decizie în dosarul drepturilor de difuzare a meciurilor din Liga I”. O hotărâre care “poate fi contestată cu apel”.

Știrea continua cu “partea bună” a procesului:

Judecătorul a decis să îi achite pe directorul companiei RCS & RDS Serghei Bulgac, pe fostul director Alexandru Oprea, dar şi pe fostul coordonator al departamentului juridic, Mihai Dinei. (n. red: fostul coordonator lucrează încă în compania Digi).

În ultimul paragraf al știrii, apare informația legată de condamnarea lui Dragomir și a "fostului administrator" Ioan Bendei. (Știrea nu menționează dacă Bendei mai are vreo calitate în cadrul Digi.)

Și în ultima propoziție, amenda luată și de RCS: “Firma RCS & RDS a fost sancţionată cu o amendă penală de 1,25 milioane de lei.”

Știrea nu menționează niciun detaliu legat de “cazul drepturilor de difuzare” și în ce a constat el, de fapt (acuzația de mită).

Știrea de pe Digi 24:

Digi FM: Știrea există, numele RCS, nu

Pe site-ul Digi FM, știrea este mai scurtă și este orientată pe Dumitru Dragomir. “A fost condamnat la 4 ani cu executare”, titrează Digi FM.

Din știre, aflăm că “Fostul președinte al Ligii Profesioniste de Fotbal este acuzat că a primit peste 3 milioane euro mită, în dosarul drepturilor de televizare a meciurilor de fotbal din Liga 1.” Nu aflăm de la cine era acuzat că a luat mită (adică Ioan Bendei).

Niciun cuvânt nici despre RCS, nici despre Ioan Bendei, nici despre ceilalți manageri achitați.

Bendei, cazul de la care a pornit scandalul Pătraru

Cazul Ioan Bendei a fost “scânteia” care a aprins scandalul Dragoș Pătraru, în primăvara lui 2017, soldat cu plecarea realizatorului Starea Nației de la Digi 24.

Pe atunci, Digi 24 nu a dat nicio știre despre procesul lui Ioan Bendei, lucru penalizat, pe post, de către Dragoș Pătraru. Urmarea: după o serie de emisiuni în care Pătraru a condamnat poziția stației la care lucre și o reacție publică a Digi 24 (pe post, prin Cosmin Prelipceanu), Pătraru a plecat de la Digi 24.

Citește și:

Petrişor Obae

petrisor.obaepaginademedia.ro